Pandémia síce uväznila hudobníkov doma, ale to neznamená, že nemôžu produkovať nové skladby. A chvalabohu sa na prelome marca a apríla vyrojilo hneď niekoľko skvelých singlov. Ešte lepšie na tom je, že na svoje si prídu takmer všetci. Či už máš rád rap, latino, rock, disco alebo trošku experimentálnejšie veci, v našom zozname si určite vyberieš.
# Drake - Toosie Slide
Drake potešil svojich fanúšikov čerstvou novinkou Toosie Slide, ktorá reflektuje na súčasnú krízu spojenú s koronavírusom a karanténou. Pred oficiálnym vydaním skladby pomohli k jej promovaniu aj tanečníci Toosie, Ayo a Teo, ktorí mali pôvodne účinkovať v klipe, ale kvôli karanténe sa nakrúcania nemohli zúčastniť. Vo videu tak vidíme len samotného rapera, ktorý sa poneviera po prázdnych uliciach a neskôr aj po prázdnej vile. Skladba má aj edukatívny charakter a veľmi príjemnú atmosféru, takže ak hľadáš niečo na spríjemnenie tvojej izolácie, Drake je skvelá voľba.
# Amara La Negra - Andale
Amara La Negra sa preslávila najmä v reality šou Love & Hip Hop: Miami, no odvtedy už si stihla fanúšikov získať skladbami ako What A Bam Bam alebo ďalšou latino peckou Ayy. V pesničke Andale trochu pritvrdila a pridala kvalitné rapové pasáže, ktoré sú vkusne zložené z angličtiny kombinovanej s dobre známymi španielskymi slovami, ako napríklad "dinero". Pesničku produkoval Kevi "Khako" Cates, ktorý má na konte nomináciu na Grammy. Amara tvrdí, že rapovú skladbu napísala, aby sa dostala zo svojej komfortnej zóny a objavila tak svoje mafiánske alter ego. Čoskoro je tu leto a skladba Andale je pre toto obdobie ako stvorená.
# Thundercat - Innerstellar Love
Thundercat vypustil novú skladbu Innerstellar Love, ktorá je krásnym darčekom všetkým introvertom. Na produkcii spolupracovali A-čkové mená ako Flying Lotus, Kamasi Washington a brat Thundercata, perkusionista Ronald Bruner Jr. Skladbu otvára kozmická atmosféra a Thundercatove slová: "Nič nie je tvoje, nič nie je moje," následne sa pridáva Washingtonov saxofón a celé počúvanie je tak príjemný zážitok, až je trochu škoda, že skladba má len dve aj trištvrte minúty. Thundercat pred pár dňami vydal nový album a určite stojí za vypočutie.
# 1975 feat. Phoebe Bridgers - Jesus Christ 2005 God Bless America
Táto skladba nie je úpne novinkou, ale i tak fanúšikov potešila. Kapela 1975 si k tejto akustickej verzii pesničky Jesus Christ 2005 God Bless America prizvala speváčku Phoebe Bridgers, ktorá mala pôvodne predskakovať ich turné. To sa však momentálne odložilo kvôli pandémii, a tak sa rozhodli sklamaným fanúšikom dať aspoň malé bolestné v podobe vylepšenej verzie staršej skladby. Môžeme povedať, že Bridgers zapadla do skladby absolútne dokonale a jej nežný hlas spolu so spevákom Mattym Healym ťa dostane do kolien. 1975 plánujú vydať aj nový album Notes on a Conditional Form, ktorý by mal vyjsť 22. mája.
# Hayley Williams - Over Yet
Netradične znejúca skladba Over Yet od speváčky kapely Paramore, Hayley Williams, je jej spôsob ako sa vyrovnať s karanténou. Slohy znejú trochu kozmicky a nepredvídateľne, v refrénoch zasa počuť odkazy k disco-rocku 80. rokov. Po druhom refréne je zaradený aj zaujímavý bridge a skvelou súčasťou je aj klip, ktorý je síce jednoducho natočený na jednu kameru, ktorá ukazuje Hayley najrôznejších polohách. Celé dokopy to funguje výborne a táto skladba by sa mala objaviť aj na pripravovanom sólo albume Petals for Armor.
# Lindsay Lohan - Back To Me
Zdá sa, že herečka, a občas speváčka, Lindsay Lohan plánuje ďalší comeback. Nedávno vydala svoju prvú skladbu od roku 2008, kedy zaujala hudobný svet párty peckou s názvom Bossy. V nej síce spevácky príliš nežiarila, ale vďaka skvelému beatu sa to dalo počúvať. Pesnička Back To Me je tak trochu spôsob, ako sa vyrovnať s ťažkou minulosťou a treba povedať, že to vôbec nie je zlé. Veľmi príjemná, tanečná skladba s jednoduchým chytľavým podmazom doplnená oveľa lepším spevom. Jediné, čo by sa dalo vytknúť je, že pesnička je možno až príliš jednoduchá. Ale v playliste na párty sa určite nestratí, Lindsay s týmto počinom príjemne prekvapila.
# Lynyrd Skynyrd - Last Of The Street Survivors
Americkí králi rockových balád sa prihlásili s novou skladbou prvý raz po viac ako ôsmich rokoch. Pred niekoľkými dňami naznačili, že "sa niečo pečie" a zámerom je najmä podporiť fanúšikov v týchto ťažkých časoch sociálnej izolácie. Vydali teda skladbu Last Of The Street Survivors, ktorá je skutočne klasickým rockovým "slaďákom" vhodný na dlhé cesty na motorke, prípadne k večernému poháriku whisky po dni plnom rúbaní dreva alebo opravovaní motora tvojho automobilového veterána (dá sa to počúvať aj po oprave felicie).
# Iceage - Lockdown Blues
Temné časy si vyžadujú temnú hudbu a hoci tu nehovoríme zrovna o black metale, grungovo ladené Lockdown Blues od kapely Iceage do súčasnej doby zapadá. Ako vyplýva z názvu, skladba je inšpirovaná karanténou a ako spieva frontman Elias Rønnenfelt: "The only way is through." Musíme jednoducho ísť skrz. Skvelá správa je, že zisky z predaja pesničky na platforme Bandcamp budú venované organizácii Doctors Without Borders (Lekári bez hraníc). Dánska formácia tak chcela v týchto časoch prispieť nielen svojím umením, ale urobiť aj čosi navyše. Tlieskame.
# EOB - Olympik (Visualizer)
Tento psychedelický červík od Eda O'Briena sa ti zaryje cez ucho až do mozgu. Gitarista Radiohead pripravuje svoj sólo debut s názvom "Earth", ktorý by mal vyjsť 17. apríla. Skladba Olympik by sa na ňom mala objaviť tiež a určite stojí za to. Je to zatiaľ tretí vydaný singel po skladbách Shangri-La a inštrumentálnej skladbe Brasil. O'Brien nedávno na Instagrame oznámil, že má podozrenie na ochorenie COVID-19. Sťažoval sa na symptómy podobných chrípke, pričom stratil chuť aj čuch. Nebol testovaný, pretože nie je jednoduché sa po test dostať, ale ako sám povedal, je v izolácii a už sa cíti lepšie.
# Keith Urban - God Whispered Your Name
Ešte jedna skladba pre milovníkov balád. Keith urban je známy svojimi zamilovanými piesňami a ofinou, ktorá patrí k najstabilnejším materiálom na planéte Zem. V skladbe God Whispered Your Name sa cíti uväznený na temnom mieste a snaží sa nájsť cestu von. Začiatok klipu ukazuje Urbana v temnej pivnici, kde hrá na gitaru a spieva. Následne sa začne pivnica plniť vodou, ale Urban sa dostane von na svetlo, a tak sa rozbieha aj skladba k lepším zajtrajškom, pričom pri zvolané "hallellujah" už vieš, že to dobre dopadne.
_______________________________________
POZRI SI AJ NAŠE VIDEO:
Tiež si pozri...Drake v novom videoklipe odpremiéroval dva single. Inšpirovali ho Jay-Z a Eminem Brit Awards 2019 sú rozdané. Rozruch spôsobili Beyoncé a Jay-Z podporou Meghan Markle